Diari Oficial de la Generalitat Valenciana


Sumari del DOGV 5014, del 26-05-2005 (2005/5926)

RESOLUCIÓ de 17 de maig de 2005, de la Direcció General de Patrimoni Cultural Valencià de la Conselleria de Cultura, Educació i Esport, per la qual s'incoa expedient per a la delimitació de l'entorn de protecció del poblat ibèric murallat del Tos Pelat, als termes municipals de Bétera i Moncada (València), i se'n determina la normativa protectora.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5014

Data del DOGV
:   26-05-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/5926


Data del document
:   17-05-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * Bétera
    * Moncada
    * arqueologia
    * protecció del patrimoni
    * ben cultural

RESOLUCIÓ de 17 de maig de 2005, de la Direcció General de Patrimoni Cultural Valencià de la Conselleria de Cultura, Educació i Esport, per la qual s'incoa expedient per a la delimitació de l'entorn de protecció del poblat ibèric murallat del Tos Pelat, als termes municipals de Bétera i Moncada (València), i se'n determina la normativa protectora. [2005/F5926]
  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents al territori de la Comunitat Valenciana que, a l'entrada en vigor d'esta, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant per mitjà d'expedient individualitzat com en virtut del que establixen l'article 40.2 de la dita llei i les seues disposicions addicionals primera i segona En virtut de l'atribució legal o automàtica de condició monumental continguda en les disposicions addicionals primera i segona d'esta última norma, el poblat ibèric murallat del Tos Pelat, siti als termes municipals de Bétera i Moncada (València), constituïx doncs, per ministeri de la llei, un Bé d'Interés Cultural amb la categoria de Monument.
  
En aplicació del que disposa la disposició transitòria primera, paràgraf segon, de la Llei 4/98, d'11 de juny, de la Generalitat Valenciana, del Patrimoni Cultural Valencià, la Conselleria de Cultura, Educació i Esport podrà complementar amb les noves mencions i determinacions d'esta llei les declaracions produïdes amb anterioritat a la seua entrada en vigor.
  
Atés el que disposen els articles 27 i 28 de la Llei d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta direcció general, favorable a la incoació d'expedient per a la delimitació de l'entorn de protecció del poblat ibèric murallat del Tos Pelat, a Bétera i Moncada (València), i la determinació de la normativa protectora d'este, la Direcció General de Patrimoni Cultural Valencià de la Conselleria de Cultura, Educació i Esport, de la Generalitat Valenciana, ha resolt:
  
Primer
  
Incoar l'expedient per a la delimitació de l'entorn de protecció del poblat ibèric murallat del Tos Pelat, a Bétera i Moncada (València), i determinar-ne la normativa protectora.
  
Els annexos que s'adjunten a la present resolució delimiten literalment i gràficament l'entorn de protecció i establixen la seua normativa protectora.
  
Segon
  
En compliment d'allò que s'ha preceptuat en l'article 27.3 de la Llei del Patrimoni Cultural Valencià, notificar esta resolució als ajuntaments de Bétera i Moncada i als interessats, i fer-los saber que, de conformitat amb el que establixen els articles 35 i 36, en relació amb el 27.4 de la llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general amb caràcter previ a la seua realització i a l'atorgament de la llicència municipal, si és el cas, quan esta siga preceptiva.
  
Tercer
  
La present incoació, d'acord amb el que establix l'article 33 de la Llei 4/98, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual es resoldran després de la declaració, de conformitat amb la limitació temporal continguda en el paràgraf segon de l'article 33 de la Llei 4/98, d'11 de juny, del Patrimoni Cultural Valencià. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que, per causa major o interés general, hagen de realitzar-se inajornablement, segons el que disposa el paràgraf primer del mencionat article.
  
Quart
  
Que, en compliment d'allò que s'ha preceptuat en l'article 27.3 de la llei, es notifique la present resolució al Registre General de Béns d'Interés Cultural per a la seua anotació preventiva i al Registre de la Propietat de València per al mateix fi.
  
Quint
  
Que la present resolució, amb els seus annexos, es publique en el Diari Oficial de la Generalitat Valenciana i en el Boletín Oficial del Estado.
  
València, 17 de maig de 2005.- El director general de Patrimoni Cultural Valencià: Manuel Muñoz Ibáñez.
  
ANNEX I
  
Justificació de la delimitació proposada
  
La delimitació del seu entorn de protecció s'establix en funció dels criteris següents:
  
- Topogràfics i paisatgístics, amb la inclusió del turó en què es troba situat el poblat, el barranc que discorre als seus peus i els camins més pròxims des d'on és possible la seua contemplació. L'entorn inclou el paisatge de garroferes, a més de les pedreres que va descriure el botànic Cabanilles a finals del s. xviii.
  
- Arqueològics, l'àmbit comprén el mateix monument, d'unes dos hectàrees d'extensió, les àrees confrontants on han sigut trobades rodades de carro i altres restes arqueològiques, pedreres, forns, etc., i zones susceptibles de noves troballes relacionades amb el poblat, com la seua necròpolis.
  
- Administratius, delimitant l'entorn per límits del terme, facilitant d'esta manera la seua definició.
  
Delimitació de l'entorn de protecció
  
Origen: cantó sud de les subparcel·les cadastrals 39C i 39D del polígon núm. 1 de Moncada, punt A.
  
Sentit: horari.
  
Línia delimitadora: des de l'origen, la línia recorre el límit sud de la subparcel·la 39 D fins al límit entre els termes municipals de València i Moncada. Recorre el límit del terme fins al camí sense nom al nord, al costat de l'autopista A-7. Gira a l'est incloent-hi este camí fins a l'altre camí dels Fornets. Torna a girar en direcció sud i incorpora este camí i l'aljub islàmic que hi confronta. Des del camí, prosseguix per la prolongació del límit sud de la parcel·la núm. 8 del polígon núm. 1. Gira per esta i incorpora la subparcel·la 39 C fins al punt d'origen A.
  
Normativa de protecció del monument i el seu entorn
  
Monument:
  
Article primer. Caldrà ajustar-se al que disposa la secció segona, règim dels béns immobles d'interés cultural, del capítol III de la Llei 4/1998 d'11 de juny, del Patrimoni Cultural Valencià aplicable a la categoria de Monument.
  
Article segon. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorització particularitzada d'ús es regirà segons allò disposa l'article 18 de la Llei del Patrimoni Cultural Valencià.
  
Entorn de protecció:
  
Article tercer. De conformitat amb el que disposa l'article 35 de la Llei 4/98 d'11 de juny, de Patrimoni Cultural Valencià, qualsevol intervenció que pretenga abordar-se en l'entorn de protecció del monument, requerirà l'autorització prèvia de la conselleria competent en matèria de cultura. Esta autorització s'emetrà conforme als criteris establits en la present normativa, i en el no previst en esta, per mitjà a l'aplicació directa dels criteris previstos en l'article 39 de l'esmentada llei. La present normativa regirà amb caràcter provisional fins que es redacte el pla especial de protecció del monument i el seu entorn, i este tinga validació patrimonial.
  
Totes les intervencions requeriran, per al seu tràmit d'autorització, la definició precisa del seu abast, amb la documentació tècnica que, per la seua especificitat, els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.
  
Article quart. A fi de preservar el paisatge històric del monument, no s'autoritzarà cap edificació per a qualsevol ús, i queden expressament prohibits els abocaments de residus i els moviments de terres, excepte els requerits per al seu estudi i conservació.
  
Article quint. Els edificis existents no podran augmentar el seu volum edificat. El seu acabat exterior haurà d'atindre's a l'ambient rústic en què estan situats. Tot això sense perjuí de l'aplicació de l'article 21 de la Llei del Patrimoni Cultural Valencià a estos immobles.
  
Article sext. Els usos permesos seran els agrícoles i forestals mantinguts, existents en l'actualitat. No es permetrà la instal·lació de ruscos que dificulten l'ús lúdic i cultural del monument.
  
Article sèptim. En qualsevol intervenció que afecte el subsòl de l'immoble o el seu entorn de protecció, s'haurà d'aplicar el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
  
ANNEX II
  
Delimitació gràfica